钦定古今图书集成/明伦汇编/官常典/第700卷 > 《史骡儿》元·王逢
## 钦定古今图书集成/明伦汇编/官常典/第700卷 > 《史骡儿》元·王逢

骡，燕人，善琵琶。至治间，蒙上爱幸。上使酒，纵威福，无敢谏者。一日，御紫檀殿饮，命骡弦而歌之。骡以《殿前欢》曲应制，有“酒神仙” 之句，怒叱左右杀之。后问骡不在，悔曰：“骡以酒讽我也。” 前和州同知李澄言于逢传其事，逢为赋一解。澄字仲深，开州人，翰林承旨惟中先生从子也。

“虎帖耳，豹俛首，青天白日雷电走。尚食黄羊光禄酒，
史骡曲曲春风手。萧王马蹴滹沱冰，亚父玉碎鸿门
斗。凤凰铩翮蚌珠剖，赵女舍瑟秦蛾罢缶。饮中八仙
方下来，御沟溅赤花飞柳。”君不见龙生逆鳞海岳寒，
呜呼史骡乃敢干。和州孤臣说旧语，梨园弟子更新
谱。